**Sinimusta liike** (lyhenne **SML**) on suomalainen nationalistinen ja traditionalistinen puolue, joka merkittiin puoluerekisteriin kesäkuussa 2022. Puolue kertoo tavoitteensa olevan itsenäinen, elinvoimainen ja riippumaton Suomi, ja sen pysyminen suomalaisten kotimaana. 

Puolue syntyi etnonationalismista johtuneesta riidasta perussuomalaisissa, joka johti Perussuomalaisten Nuorten hajoamiseen ja sen edustajien erottamiseen puolueesta. Puolueen nimi ja väritys ovat Isänmaallisen kansanliikkeen innoittamia.

Ideologia ja sijoittuminen poliittisella kartalla
-------------------------------------------------

*Helsingin Sanomien* arvokartan mukaan puolue on vasemmistolainen ja kansalliskonservatiivinen, mikä puheenjohtaja Tuukka Kurun mukaan oli tarkoituskin.

Historia
--------

Sinimusta liike järjesti vuoden aikana lukuisia korttienkeruutapahtumia eri puolella Suomea. Keräyksen viimeisenä päivänä 11. toukokuuta 2022 sähköisiä kannattajakortteja oli kasassa 4 251 kappaletta ja lisäksi puolue ilmoitti keräävänsä paperisia kannattajakortteja. Lopulta liike sai kasaan yhteensä 5 296 kannattajakorttia.

Oikeusministeriö piti puolueen ohjelmaa niin radikaalina ja demokratianvastaisena, että se piti osittain kirjoittaa uudelleen. Puolue esimerkiksi halusi etnisen rekisterin Suomessa asuvista ihmisistä, kieltää ei-perinteisen perhemallin kannattamisen ja kaikkien 1990 jälkeen kansalaisuuden saaneitten kansalaisuuden uudelleenkäsittelyn.

Oikeusministeriön mukaan liikkeen tavoitteet olivat ristiriidassa perus- ja ihmisoikeuksien kanssa. Ministeriö ei hyväksynyt kirjauksia, jotka olisivat tarkoittaneet ennakkosensuuria. Liike olisi esimerkiksi halunnut säätää laittomaksi kaikki puheet, jotka voitaisiin tulkita suomalaisuuden tai heteronormatiivisuuden vastaisiksi. Ministeriö vastusti syrjintäkiellon ja yhdenvertaisuuden vastaisia pyrkimyksiä. Ministeriön mukaan liikkeen kaavailemaa etnistä rekisteriä käytettäisiin tiettyjen henkilöryhmien seuraamiseen, eristämiseen ja heidän kansalaisuutensa oikeudettomaan riistämiseen. Sinimusta liike siisti asiakirjojaan, minkä jälkeen oikeusministeriö näytti puoluehankkeelle vihreää valoa keväällä 2021.

Puolue merkittiin puoluerekisteriin 16. kesäkuuta 2022.

Kevään 2023 eduskuntavaaleissa puolue kampanjoi juuri niillä teemoilla, jotka se oli ministeriön vaatimuksesta poistanut ohjelmastaan. Ohjelmaan palautettujen kohtien vuoksi oikeusministeriö on pyytänyt korkeimmalta hallinto-oikeudelta lupaa Sinimustan liikkeen puoluerekisteröinnin purkamiseksi.

Kannattajat
-----------

Kannatusilmoitusten perusteella puolueen kannattajia ovat usein nuoret miehet. Kannattajia on erityisen paljon Jyväskylässä ja sen lähikunnissa. Monella kannattajista on järjestyksenvalvoja- tai vartijakortti. Mikäli kannattaja oli osallistunut kunnallisvaalehin, he olivat useimmiten perussuomalaisten ehdokkaina.

Sinimustien tukijoissa oli keskimääräistä enemmän sellaisia kansalaisia, jotka ovat joskus joutuneet syytteeseen rikoksesta, mukaan luettuna väkivalta- ja henkirikoksista. Kannatusilmoituksen allekirjoittajien joukossa oli mies, joka hyökkäsi ulkoministeri Timo Soinin kimppuun; mies, joka puukotti filosofi Esa Saarista; mies, joka tuomittiin pride-kulkueeseen kohdistuneesta iskusta; ja mies, joka tuomittiin ehdolliseen vankeuteen iskusta synagogaan. Kannattajiin lukeutuivat kirjailija Timo Hännikäinen, tavaratalokauppias Juha Kärkkäinen, useat kielletyn uusnatsijärjestö Pohjoismaisen vastarintaliikkeen jäsenet ja viisi miestä, joita epäillään äärioikeistolaisista terrorismirikoksista.

Kannatusilmoituksen allekirjoittivat myös eräät henkilöt, jotka kertoivat, että eivät kannata puolueen tavoitteita, vaan tekivät sen esimerkiksi altistaakseen puolueen ajatukset kritiikille demokraattisessa prosessissa tai kannattaakseen poliittista osallistumista ylipäätään.

Politiikka
----------

Sinimusta liike määrittelee itsensä radikaaliksi, traditionalistiseksi ja suomenmieliseksi ja sen keskeisenä poliittisena tavoitteena on suomalainen valtio ja rodullisesti suomalainen kansa. Puolueen puheenjohtajan Tuukka Kurun mukaan puoluetta voi pitää myös fasistisena.

Puolue haluaa edistää tietoa suomalaisten kulttuurillisista juurista ja haluaa muun muassa opetusjärjestelmässä opetettavan suomalaisesta alkuperäisuskonnosta kristinuskon kanssa. Puolue haluaa myös suomen kielestä Suomen ainoan virallisen kielen.

### Väestöpolitiikka

Puolue haluaa edistää suomalaisten syntyvyyttä muun muassa valtion takaamilla nollakorkolainoilla nuorille perheille. Humanitaarisen maahanmuuton puolue haluaa estää sekä ottaa uudelleenkäsittelyyn kaikki vuodesta 1990 alkaen myönnetyt oleskeluluvat ja kansalaisuudet. Puolue ei hyväksy samaa sukupuolta olevien pariskuntien adoptio- tai keinohedelmöitysoikeutta.

### Ulko- ja turvallisuuspolitiikka

Puolue kannattaa EU:sta ja YK:sta eroamista ja vastustaa myös Suomen Nato-jäsenyyttä. Puolue kieltäytyy kansainvälisistä sopimuksista, jotka eivät aja suomalaisten intressejä.

Kritiikki
---------

Suomalais-saksalaisesta yhteistyöstä kirjoittanut historioitsija Oula Silvennoinen pitää puolueen ideologiaa fasistisena.

Puolue herätti keskustelua puheenjohtaja Tuukka Kurun kirjoitettua, että puolue vastustaa ei-kristillisten uskontojen julkista läsnäoloa ja että juutalaisten tavoitteet ja geenit eroavat "ja ovat täydellisessä ristiriidassa eurooppalaisen alkuperäisväestön kanssa". Helsingin juutalaisen seurakunnan puheenjohtaja Yaron Nadbornik tuomitsi kommentit.

Vaalitulokset
-------------

* Eduskuntavaalit 2023: 0 paikkaa (2 307 ääntä, 0,07 %)

Lähteet
-------

1. ↑  Yhteystiedot Sinimusta Liike. Viitattu 2.10.2022.
2. ↑  Sinimusta Liike ry toimintakertomus 2022 *Vaalirahoitusvalvonta.fi*.  24.8.2023. Vaali- ja puoluerahoitusvalvonta, Valtiontalouden tarkastusvirasto.  Arkistoitu 18.3.2024. Viitattu 18.3.2024.
3. 1 2  Rekisteröidyt puolueet Oikeusministeriö. Viitattu 16.6.2022.
4. ↑  Korkee, Elina: Radikaaliksi ja traditionalistiseksi itseään luonnehtiva Sinimusta liike pyrkii rekisteröitymään puolueeksi *Helsingin Sanomat*.  13.5.2021. Viitattu 9.2.2022.
5. ↑  Finns Party splinter group dons colours of 1940s fascists *Yle News*.  13.1.2021. Viitattu 9.2.2022. (englanniksi)
6. ↑  Junkkari, Marko: Ylhäällä vasemmalla on tyhjää *Helsingin Sanomat*.  19.2.2023. Viitattu 2.4.2023. (englanniksi)
7. ↑  Sinimusta Liike Oikeusministeriö. Viitattu 11.5.2022.
8. ↑
9. ↑  Sinimusta liike joutui karsimaan ohjelmaansa kovalla kädellä, jotta se sai oikeusministeriön hyväksynnän *Yle Uutiset*.  16.5.2021. Viitattu 9.2.2022.
10. 1 2 3 4 5  Puolueet | Näin Suomeen luotiin rasistinen ja fasistinen puolue – Kannattajien listalta löytyi iso joukko poliitikkoja, rikoksista epäiltyjä sekä tunnettu tavaratalokeisari *Helsingin Sanomat*.  16.6.2023. Viitattu 16.6.2023.
11. ↑  Tauriainen, Riika: Ministeriö vaatii Sinimustaa liikettä ulos puoluerekisteristä – Fasistipuolue haluaa puolestaan kommunistit vastuuseen *Iltalehti*.  23.10.2023. Viitattu 23.10.2023.
12. ↑  Nalbantoglu, Minna: Puolueeksi pyrkivä Sinimusta liike julkaisi ohjelmansa – Professori: Edes IKL:n ohjelma ei ollut näin jyrkkä *Helsingin Sanomat*.  1.2.2021. Viitattu 9.2.2022.
13. ↑  Eduskuntavaaleihin tähtäävä sinimusta liike on avoimen rasistinen ja fasistinen – sen mielenosoituksessa itsenäisyyspäivänä voidaan nähdä hakaristilippuja: "Ei kulkueen kärjessä" *MTV Uutiset*.  3.12.2022. Viitattu 14.3.2023.
14. 1 2  Ohjelma Sinimusta Liike. Viitattu 9.2.2022.
15. ↑  Juusela, Pauli: "Tältä fasismi näyttää, kun sen kirjoittaa paperille" – tutkija Oula Silvennoinen epäilee Sinimustien puoluehankkeen karahtavan oikeusministeriöön *Kirkko ja kaupunki*.  4.2.2021. Viitattu 9.2.2022.
16. ↑  Haikala, Topias: Sinimustan liikkeen puheenjohtaja Tuukka Kuru kirjoittaa tekstejä, jotka käryävät antisemitismiltä – "vanhoillinen luterilainen" Kuru kuuluu kirkosta irtaantuneeseen Lähetyshiippakuntaan *Kirkko ja kaupunki*.  4.2.2021. Viitattu 9.2.2022.
17. ↑  Haikala, Topias: Sinimusta liike luo juutalaisen seurakunnan puheenjohtajassa Yaron Nadbornikissa mielleyhtymiä natsi-Saksaan: "Nämä ihmiset ovat eksyksissä oman ihmisyytensä kanssa" *Kirkko ja kaupunki*.  5.2.2021. Viitattu 9.2.2022.
18. ↑  Oikeusministeriö – Tieto- ja tulospalvelu: Eduskuntavaalit 2023 > Tulokset > Koko maa

Aiheesta muualla
----------------

* Sinimustan liikkeen kotisivut

|  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Suomi Suomalaiset puolueet |
| --- |
|  |
| Eduskuntapuolueet | 

|  |
| --- |
| 
* Kansallinen Kokoomus (48)
* Perussuomalaiset (46)
* Suomen Sosialidemokraattinen Puolue (43)
* Suomen Keskusta (23)
* Vihreä liitto (13)
* Vasemmistoliitto (11)
* Suomen ruotsalainen kansanpuolue (9)
* Suomen Kristillisdemokraatit (5)
* Liike Nyt (1)

 |
|  |
| Hallituspuolueet | 
* Kansallinen Kokoomus
* Perussuomalaiset
* Suomen ruotsalainen kansanpuolue
* Suomen Kristillisdemokraatit

 |
|  |
| Oppositiopuolueet | 
* Suomen Sosialidemokraattinen Puolue
* Suomen Keskusta
* Vihreä liitto
* Vasemmistoliitto
* Liike Nyt

 |

 |
|  |
| Muut rekisteröidyt puolueet | 
* Avoin puolue
* Kristallipuolue
* Liberaalipuolue – Vapaus valita
* Sinimusta liike
* Suomen Kommunistinen Puolue
* Totuuspuolue
* Valta kuuluu kansalle
* Vapauden liitto

 |
|  |
| Puoluehistoriat | 
* Kansallisen Kokoomuksen historia
* Perussuomalaisten historia
* Suomen Keskustan historia
* Suomen Kristillisdemokraattien historia
* Suomen Sosialidemokraattisen Puolueen historia

 |

 |